Europarlamentarul Monica Macovei a declarat joi că judecătorii vor analiza toată averea persoanei judecate şi dacă nu poate justifica bunuri, acestea ar putea fi confiscate, la fel ca în cazul donaţiei sau vânzării unui bun sub preţul pieţei pentru a scăpa de confiscare.

Monica Macovei a spus, la Conferinţa Pan-Europeană a Oficiilor Naţionale de Recuperare a Creanţelor, că Directiva europeană 42/2014 privind confiscarea bunurilor obţinute din infracţiuni introduce şi confiscarea de la terţi, potrivit news.ro

“Atunci când donezi sau vinzi un bun sub preţul pieţei, o tranzacţie de formă pentru a scăpa de confiscare, pot fi confiscate bunurile şi atunci când procesul nu ajunge la o condamnare dacă a fugit din ţară sau dacă este bolnav, de exemplu”, a precizat Monica Macovei, raportor pentru Directiva europeană 42/2014 privind îngheţarea şi confiscarea instrumentelor şi produselor infracţiunilor săvârşite în Uniunea Europeană.

Europarlamentarul a precizat că persoana care ar trebui să urmărească dacă se aplică o confiscare este judecătorul care a dispus măsura. “El ştie probele şi este interesat să meargă cu ea până la capăt. Aşa aş modifica legea”, a explicat aceasta.

Monica Macovei a subliniat că Guvernul Ciolos “nu are voie să plece” până nu se pune în aplicare directiva privind confiscarea extinsă, susţinând că niciun alt executiv nu va face acest lucru mai târziu.

Europarlamentarul a afirmat că dacă nu sunt recuperaţi banii obţinuţi din infracţiuni, nu ne vom putea dezvolta ca ţară.

“Vorbim de milioane de euro furate anual prin evaziune fiscală, corupţie si apoi sumele sunt ascunse. Sunt infractori care preferă să stea trei ani în închisoare, au averea intactă şi îşi asigură trei generaţii după. Aveţi o misiune frumoasă, dar grea. Este o bătălie care trebuie dusă împreună pentru a convinge Parlamentul să voteze directiva în acesta formă, nu în una diluată”, a mai spus Macovei.

Potrivit Directivei 42/2014, privind îngheţarea şi confiscarea instrumentelor şi produselor infracţiunilor săvârşite în Uniunea Europeană, statele membre adoptă măsurile necesare pentru a permite confiscarea, totală sau parţială, a produselor sau a bunurilor, stabilite prin decizii definitive de condamnare pentru infracţiuni.

“Statele membre adoptă măsurile necesare pentru a permite confiscarea, totală sau parţială, a bunurilor unei persoane condamnate ca urmare a săvârşirii unei infracţiuni care este susceptibilă să genereze, în mod direct sau indirect, beneficii economice, atunci când, în baza circumstanţelor cauzei, inclusiv a elementelor de fapt şi a probelor disponibile, cum ar fi faptul că valoarea bunurilor este disproporţionată în raport cu venitul legal al persoanei condamnate, o instanţă consideră că bunurile în cauză au fost obţinute din activităţi infracţionale”, potrivit directivei europene.

În categoria infracţiunilor pentru care se dispune confiscarea extinsă intră: corupţia din sectorul privat, corupţia care implică funcţionari ai instituţiilor UE sau ai statelor membre, infracţiunile legate de participarea la o organizaţie criminală din care rezultă beneficii economice, incitarea sau recrutarea unui copil în scopul participării la spectacole pornografice sau obţinerea de foloase prin exploatarea unui copil în orice alt fel în acest scop, producerea şi distribuirea de materiale ce conţin pornografie infantilă, afectarea ilegală a integrităţii sistemului şi a integrităţii datelor, importul, distribuirea sau punerea la dispoziţie a instrumentelor utilizate pentru săvârşirea de infracţiuni, precum şi infracţiunile pentru care pedeapsa maximă este de cel puţin patru ani de închisoare.

Directiva mai prevede că statele membre vor lua măsuri pentru a permite confiscarea bunurilor transferate de o persoană suspectată sau învinuită către alte persoane, în mod gratuit sau în schimbul unei sume de bani semnificativ mai reduse decât valoarea de piaţă a acestora. Aceste bunuri transferate sau vândute la un preţ mult mai mic decât valoarea reală pot fi “îngheţare în scopul unei posibile confiscări ulterioare”.